चोर: मैं चोर जरूर हूँ पर एक मनुष्य भी तो हूँ। मेरे भी दो हाथ, दो आँखें, दो कान हैं। मैं भी हँसता-रोता हूँ। मेरी भी पत्नी है, बाल-बच्चे हैं। मैं ने भी बचपन में कंचे खेले हैं। मैदान में दौड़ें लगाई हैं। मैं ने भी फूल, पत्तियों को छुआ है। फूल मुझे भी अच्छे लगते हैं। उनकी सुगंध ली है। हवा मुझे भी प्यारी लगती है। चाँद-सूरज को मैं ने भी बड़े प्यार से देखा है। मैं ने भी एक लड़की से प्रेम किया है। उस के प्रेम में रात भर जागा हूँ। स्कूल से भाग कर सिनेमा हॉल में फिल्में मैं ने भी देखी हैं। मैं ने भी चुनाव में वोट डाला है। मैं भी इस देश का नागरिक हूँ। लेकिन मैं ने अगर जीवन भर चोरी की है तो उससे क्या मैं मनुष्य नहीं रह गया? चोर का कलंक मेरे माथे पर लग गया। मैं इस कलंक को मिटा नहीं सकता, धो नहीं सकता। मैं चोर हूँ पर इस दुनिया को देखने की मेरी भी एक दृष्टि है। लोकतंत्र में अगर समाज के सारे लोगों की दृष्टियों को मान्यता मिल सकती है, तो मेरी दृष्टि को क्यों नहीं?